钦定古今图书集成/历象汇编/岁功典/第080卷 > 《遵生八笺》 > 冬时幽赏
## 钦定古今图书集成/历象汇编/岁功典/第080卷 > 《遵生八笺》 > 冬时幽赏

湖冻初晴远泛

西湖之水，非严寒不冰，冰亦不坚。冰合初晴，朝阳闪
烁，湖面冰澌琼珠，点点浮泛。时操小舟，敲冰浪游，观
冰开水路，俨若舟引长蛇，晶莹片片堆叠。家僮善击
冰爿，举手铿然，声溜百步，恍若星流。或冲激破碎，状
飞玉屑，大快寒眼。幽然此兴，恐人所未同。扣舷长歌，
把酒豪举，觉我阳春满抱。白雪知音，忘却冰湖雪岸
之为寒也。旧闻戒涉春冰。胸中不抱惧心。又何必以
涉冰为戒。

雪霁策蹇寻梅

画中“春郊走马，秋溪把钓，策蹇寻梅”，莫不以朱为衣
色，岂果无为哉？似欲妆点景象，与时相宜，有超然出
俗之趣。且衣朱而游者，亦非常客，故三冬披红毡衫，
裹以毡笠，跨一黑驴，秃发童子，挈尊相随，踏雪溪山，
寻梅林壑，忽得梅花数株，便欲傍梅席地，浮觞剧饮，
沈醉酣然，梅香扑袂，不知身为花中之我，亦忘花为
目中景也。然寻梅之蹇。扣角之犊，去长安车马何凉
凉卑哉。且为众嗤究境幸免覆辙。

《三茅山顶望》，江天雪霁，

三茅乃郡城内山高处，襟带江湖，为胜览最欢喜地。
时乎积雪初晴，疏林开爽，江空漠漠寒烟，山迥重重
雪色，江帆片片，风度银梭，村树几家，影寒玉瓦。山径
人迹，板桥客路，车翻缟带，樵歌冻壑，鱼钓冰蓑。目极
去鸟归云，感我远怀无际。时得僧茶烹雪，村酒浮香，
坐傍几树梅花，助人清赏更剧。

西溪道中玩雪

“往年因雪霁偶入西溪，何意得见世外佳景。日虽露
影，雪积未疏，竹眠低地，山白排云。风回雪舞，扑马嘶
寒，玉堕冰柯，沾衣生湿。遥想梅开万树，目乱飞花，自
我人迹远来，踏破瑶街十里，生平快赏，此景无多。”因
念雪山苦行，妙果以忍得成。吾人片刻冲风，便想拥
炉醉酒。噫！恣欲甚矣！虽未能以幽冷摄心，亦当以清
寒炼骨。

山头玩赏茗花

《两山种茶颇蕃》，仲冬花发，若月笼万树。每每入山，寻
茶胜处，对花默共色笑，忽生一种幽香，深可人意。且
“花白若剪云绡，心黄俨抱檀屑。”归折数枝，插觚为供，
枝梢苞萼，颗颗俱开，足可一月清玩。更喜香沁枯肠，
色怜青眼，素艳寒芳，自与春风，姿态迥隔。幽闲佳客，
孰过于君。

登眺天目绝顶

武林万山皆自天目分发，故地铃有《天目生来两乳
长偈》。冬日木落，作天目看山之游。时得天气清明，烟
云净尽。扶策蹑巅，四望无际。两山东引，高下起伏，屈
曲奔腾，隐隐到江始尽，真若龙翔凤舞。目极匹练横
隔，知为钱塘江也。外此茫茫，是为东海，几簇松筠。山
僧指云：“往宋王侯废冢。噫！山川形胜，千古一日曾无”
改移，奈何故宫《黍离》，陵墓丘壑，今几变迁哉！重可慨
也。

山居听人说书

老人畏寒，不涉世故，时向山居，曝背茅檐，看梅初放。
邻友善谈，炙糍共食，令说宋江最妙，回数，欢然抚掌，
不觉日暮。吾观道左丰碑，人间铭颂，是亦《水浒传》耳，
岂果真实不虚？故说。更惜未必得同此传世传人口。

《扫雪烹茶》《玩画》。

幽人啜此，足以破寒时乎？南窗日暖，喜无觱发恼人
静展古人画轴，如《风雪归人》，《江天雪棹》，《溪山雪竹》《关
山雪运》等图，即假对真，以观古人摹拟笔趣。要知实
景画图，俱属造化机局。即我把图是人玩景对景观
我谓非我在景中，千古尘缘，孰为真假？当就图画中
了悟。

雪夜煨芋谈禅

雪夜偶宿禅林，从僧拥炉，旋摘山芋，煨剥入口，味较
市中美甚，欣然一饱。因问僧曰：“有为是禅，无为是禅，
有非所有，无非所无，是禅乎？”僧曰：“子手执芋是禅，更
从何问？”余曰：“何芋是禅？”僧曰：“芋在子手，有耶？无耶？谓
有何有？谓无何无？有无相灭，是为真空。非空非非空，
空无所空，是名曰禅。执空认禅，又著实相，终不悟禅，
此非精进力。到得慧根缘，未能顿觉，子曷观芋乎？芋
不得火，口不可食。火功不到，此芋犹生。”须火到芋熟，
方可就齿舌消灭。是从有处归无，芋非火熟，子能生
嚼芋乎？“芋相终在不灭手，芋嚼尽。谓无非无，无从有
来；谓有非有，有从无灭。子手执芋，今著何处？余时稽
首慈尊，禅从言下唤醒。”

山窗听雪敲竹

《飞雪》有声，惟在竹间最雅。“山窗寒夜时听雪洒竹林。
淅沥萧萧，连翩瑟瑟声韵。悠然逸我清听，忽尔回风
交急。折竹一声，使我寒毡增冷。暗想金屋人欢，玉笙
声醉，恐此非尔欢。”

除夕“登吴山” ，看《松盆》。

除夕，惟杭城居民家户架柴燔燎，火光烛天，挝鼓鸣
金，放炮起火，谓之“松盆。”无论他处无敌，即杭之乡村
亦无此胜。斯时抱幽趣者，登吴山高旷，就南北望之，
红光万道，炎焰火云，街巷分岐，光为界隔。聒耳声喧，
震腾远近；触目星丸，错落上下，此景是大奇观。幽立
高空，俯眺嚣杂，觉我身在上界。

雪后镇海楼观晚炊

满城积雪，万瓦铺银，鳞次高低，尽若堆玉。时登高楼
凝望，目际无痕，大地为之片白。日暮晚炊千门，青烟
四起，缕缕若从玉版纸中，界以乌丝阑画，幽胜妙观，
快我冷眼，恐此景亦未有人知得。